O‘zbekiston birja savdolarida Ai-80 markali benzin narxi bir haftada 15 foizga arzonlashdi

O‘zbekiston birja savdolarida AI-80 markali avtomobil benzini narxi tushishda davom etmoqda. 22-noyabrda narx 15-noyabrdagi bilan solishtirganda 15 foizga arzonlagan, deb xabar bermoqda Monopoliyaga qarshi kurashish qo‘mitasi.
Ma’lum qilinishicha, kichik 1 tonna lotlar hajmi 2021-yilning 22-noyabrdan 50 foizgacha oshirilgan. Birja savdolariga jami 4317 tonna AI-80 markali benzin qo‘yilgan bo‘lsa, shundan 3879 tonna yoki 90 foizi sotilgan.
Natijada 22-noyabr kuni AI-80 markali avtomobil benzinining o‘rtacha sotilish narxi 1 tonnasi 10 million 129 ming so‘mdan 8 million 570 ming so‘mgacha pasayib, 15 foizga arzonlashgan.
Ta’kidlanishicha, kichik 1 tonna lotlar savdosida Buxoro NQIZ tomonidan mahalliy xomashyodan ishlab chiqarilgan benzinning o‘rtacha sotish narxi 7 million 55 ming so‘mgacha pasaygan va 16-noyabrga nisbatan 28 foizga arzonlashgan. Sanoat energetika guruhi MChJ QK mahsuloti bo‘yicha pasayish 15 foizni tashkil etgan.
Qayd etilishicha, birja savdolari orqali benzin sotib oluvchi kunlik xaridorlar soni 7 barobarga oshib, 32 tadan 239 taga ko‘paygan.
Eslatib o‘tamiz, 17-noyabrdan buyon birja savdolarida AI-80 benzinining narxida tushish kuzatilmoqda. Shu kuni savdolarda benzin narxi 9 million 365 ming so‘mgacha tushib, 15-noyabrga nisbatan 8 foizga arzonlashgan. 18-noyabr kuni esa 9 million 180 ming 500 so‘mga pasayib, 9 foizga arzonlashgan. 22-sentabr holatiga ko‘ra benzin narxi hamon tushishda davom etmoqda. Birja matbuot xizmatining ma’lum qilishicha, 15–21-noyabr kunlari benzinning kunlik o‘rtacha narxlari mahsulotning bir tonnasi uchun 10 129 400 so‘mdan 9 168 400 so‘mgacha, ya’ni 9,5 foizga pasaygan.